UKEM ปิดซิลลิ่ง! รับบอร์ดไฟเขียวปันผลเป็นหุ้น-เงินสด พร้อมแจกวอร์แรนต์ฟรี
UKEM ปิดซิลลิ่ง รับบอร์ดไฟเขียวปันผลเป็นหุ้น อันตรา 2 หุ้นเดิม : 1 หุ้นปันผล-เงินสด 0.015 บ. จ่อขึ้น XD 6 ก.พ.61 พร้อมแจกวอร์แรนต์ (UKEM-W2) ให้ผู้ถือหุ้นเดิมฟรี อัตราส่วน 8:1 ราคาการใช้สิทธิ 0.50 บาท โดยปิดตลาดวันนี้ (27 ธ.ค.) อยู่ที่ 1.92 บ. บวก 0.44 บ. หรือ 29.73% สูงสุดที่ 1.92 บ. ต่ำสุดที่ 1.48 บ. ราคา Ceiling อยู่ที่ 1.92 บ. ด้วยมูลค่าซื้อขาย 214.50 ลบ.
27 ธ.ค. 2560

ผู้สื่อข่าวรายงานว่า ราคาหุ้น บริษัท ยูเนี่ยน ปิโตรเคมีคอล จำกัด (มหาชน) หรือ UKEM ปิดตลาดวันนี้ (27 ธ.ค.) อยู่ที่ 1.92 บาท บวก 0.44 บาท หรือ 29.73% สูงสุดที่ 1.92 บาท ต่ำสุดที่ 1.48 บาท ราคา Ceiling อยู่ที่ 1.92 บาท ด้วยมูลค่าซื้อขาย 214.50 ล้านบาท

ทั้งนี้ ราคาหุ้น UKEM ปรับตัวขึ้นทำจุดสูงสุดของวัน (Ceiling) ที่ราคา 1.92 บาท หลังจากที่ประชุมคณะกรรมการบริษัทมีมติอนุมัติจ่ายปันผลเป็นหุ้นและเงินสด พร้อมแจกวอร์แรนต์
โดยที่ประชุมคณะกรรมการบริษัทของ UKEM มีมติให้เสนอต่อที่ประชุมผู้ถือหุ้น เพื่อพิจารณาอนุมัติจ่ายปันผลเป็นหุ้นปันผล 2 หุ้นเดิม : 1 หุ้นปันผล เป็นเงินสดจำนวน 0.015 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 6 ก.พ.61
นอกจากนี้ที่ประชุมคณะกรรมการบริษัทอนุมัติการลดทุนจดทะเบียน โดยตัดหุ้นที่ยังไม่ได้จำหน่ายออก หลังจากนั้นให้เพิ่มทุนจดทะเบียนเป็น 334.84 ล้านบาท จากเดิมที่ 206.06 ล้านบาท โดยออกหุ้นเพิ่มทุนใหม่ 515.14 ล้านหุ้น พาร์หุ้นละ 0.25 บาท แบ่งจัดสรรจำนวน 412.11 ล้านหุ้น เพื่อรองรับการจ่ายหุ้นปันผล
ขณะที่หุ้นเพิ่มทุนที่เหลือ 103.03 ล้านหุ้น จะใช้รองรับใบสำคัญแสดงสิทธิที่จะซื้อหุ้นสามัญ (วอร์แรนต์) ที่บริษัทจะออกจะออกวอร์แรนต์ ครั้งที่ 2 (UKEM-W2) ไม่เกิน 103.03 ล้านหน่วย ให้ฟรีแก่ผู้ถือหุ้นเดิมในสัดส่วน 8 หุ้นเดิมต่อ 1 หน่วย โดยวอร์แรนต์มีอายุ 2 ปี อัตราการใช้สิทธิ 1 หน่วยต่อ 1 หุ้นใหม่ ที่ราคาหุ้นละ 0.50 บาท